Deň v modrom7.4.2021
VODA, TO KAMARÁT,
PRETO JU MÁ KAŽDÝ RÁD.
KVAPKA KVAPKÁ – LEN SA LEJE,
KVAPÔČKA SA NA NÁS SMEJE.
POŠTEKLÍ NÁS NA LÍČKA,
NAŠA VZÁCNA VODIČKA.
AJ KEĎ PADÁ Z NEBA,
CHRÁNIŤ NÁM JU TREBA!
Touto veselou básničkou sme začali neobyčajný deň, ktorý bol venovaný vode. Áno, aj voda má svoj sviatok v kalendári a je ním 22.marec. Je oslavou úcty a pokory k najobyčajnejšej kvapaline na našej planéte. No málokedy si uvedomujeme jej význam, dôležitosť a vplyv na ľudské zdravie. Vo vode vznikol život a bez nej by existencia rastlín, živočíchov a ľudí nebola možná.
Kamaráti, Kvapko a Kvapka, na to nezabudli a sprevádzali žiakov aktivitami, ktoré súviseli s vodou:
- ranná komunita, pri ktorej žiaci z prinesených modrých kúskov textílií, či krepového papiera, vytvárali podobu rieky, prvotné informácie detí o vode,
- ppt. prezentácie o vode, čo je voda, aké má vlastnosti, v akých skupenstvách sa v prírode vyskytuje, kolobeh vody, vodné plochy, využitie vody v živote človeka, život rastlín a živočíchov vo vode a pri vode, dôležitosť ochrany čistoty vody a potreba ňou šetriť,
- čítanie a hľadanie informácií v encyklopédiách, tvorba nástenky k téme rastlín a živočíchov žijúcich vo vode a pri vode,
- hľadanie vhodného domčeka pre sladkovodné a morské živočíchy (jazero-rieka-more),
- ochutnávka minerálnych vôd a vody z vodovodu, pitný režim,
- v pracovných listoch voda "pretekala" aj cez matematické príklady a úlohy zo slovenského jazyka,
- projektové práce a ich následná prezentácia žiakmi,
- čistenie okolia vodnej plochy žiakmi Živej školy.